**Sentimentalism retoric**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E drumul lung, n-ajunge niciodată

La geam să-ți bată inima c-un deget,

De crezi c-am tras o linie curbată

Și-alerg legat la ochi și fără preget

Pe axa unei clipe, în spirală,

Să dau de capăt ori de începutul

Destinului cu haine de cerneală,

Chiar dacă-mi port neliniștea sub scutul

Retoricii născute din cuvântul

Primordial... Să fie, deci, lumină,

Să se-ntâlnească cerul cu pământul

În versul unde timpul se înclină.

- Pe streșinile lumii cad iluzii,

E secetă de suflet... Cerul plânge,

Curg cioburi de lumină prin perfuzii,

Dar eu te simt fluid, trecând prin sânge.

Fie c-ajungi sau nu, lângă fereastră

Te-aștept până târziu, când universul

Delimitat de poezia noastră

Abia-l mai pot străbate... Scrie-ți versul

Pe tâmpla mea, iubite! Niciodată

Nu ne va șterge vremea de pe pagini,

De-ar fi lumina, însăși, deportată

Noi vom păstra vreo câteva imagini.

Liliana Trif Ioan Grigoraș